MAKRO
MAKRO er en dansk makroøkonomisk model, der siden 2017 har været under udvikling i den økonomiske modelgruppe DREAM. Baggrunden er et ønske fra Finansministeriet om at udvikle en ny model, der skal kunne bruges både som ramme for kortsigtede konjunkturprognoser, til mellem- og langfristede fremskrivninger af dansk økonomi og til konsekvensvurderinger af ændringer i den økonomiske politik og af udefrakommende stød til Danmarks økonomi. Modellen er dermed til dels tænkt som en afløser for den ældre ADAM-model i disse sammenhænge. I januar 2022 blev en prøveversion (betaversion) af modellen gjort tilgængelig for offentligheden.
Den erklærede intention med MAKRO er at skabe en model, der baserer sig på nyere økonomisk litteratur og en bred empirisk tilgang, der kan forene både kortsigts- og langsigts-makroøkonomiske tilgange. Modellen har træk tilfælles med både den ældre anvendte generelle ligevægtsmodel DREAM og med den modeltype, der kaldes DSGE-modeller (fra engelsk Dynamic Stochastic General Equilibrium Models) og internationalt har været populær i de seneste årtier. Kendetegn ved MAKRO er, at befolkningen er opdelt i en række forskellige aldersgrupper, såkaldte overlappende generationer, så modellen kan belyse demografiske forskelle. Samtidig er der fremadskuende forventninger hos en del af de økonomiske aktører, men samtidig løn- og pristrægheder, der bevirker, at tilpasningen til ændrede økonomiske forhold tager tid. Arbejdsmarkedet er præget af søge- og matchingadfærd, som er en anden tilgang end i tidligere danske makromodeller.